Document ID: 32012R0524

РЕГЛАМЕНТ ЗА ИЗПЪЛНЕНИЕ (ЕС) № 524/2012 НА КОМИСИЯТА
от 20 юни 2012 година
за изменение на приложение I към Регламент (ЕО) № 73/2009 за установяване на общи правила за схеми за директно подпомагане на земеделски стопани в рамките на Общата селскостопанска политика
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 142, буква и) от него,
като има предвид, че:
(1)
Приложение I към Регламент (ЕО) № 73/2009 установява списък на схемите за подпомагане, които дават право на директно плащане съгласно същия регламент.
(2)
Член 129, параграф 1 от Регламент (ЕО) № 73/2009 предоставя възможност на новите държави членки, които прилагат схемата за единно плащане на площ, от 2012 г. да предоставят отделно плащане за меки плодове. България, Унгария и Полша са решили да използват тази възможност.
(3)
Отделното плащане за меки плодове не е включено в приложение I към Регламент (ЕО) № 73/2009. Въпреки това поради самото си естество това плащане следва да се счита за директно плащане, както е определено в член 2, буква г) от същия регламент, тъй като то заменя от календарната 2012 година преходното плащане за меки плодове, предоставяно съгласно член 98 от същия регламент, което е включено в приложение I към същия регламент като директно плащане. Освен това съгласно член 129, параграф 2 от Регламент (ЕО) № 73/2009 отделното плащане за меки плодове се отпуска в рамките на сумите, посочени в приложение ХII към същия регламент, съответстващи на плащането за меки плодове.
(4)
По тази причина невключването на отделното плащане за меки плодове в приложение I към Регламент (ЕО) № 73/2009 представлява пропуск, който трябва да бъде коригиран.
(5)
Поради това приложение I към Регламент (ЕО) № 73/2009 следва да бъде съответно изменено.
(6)
Тъй като отделното плащане за меки плодове може да бъде предоставяно от 2012 г., настоящият регламент следва да се прилага от 1 януари 2012 г.
(7)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
В приложение I към Регламент (ЕО) № 73/2009 след вписването „Плодове и зеленчуци“ се вмъква следното вписване:
„Плодове и зеленчуци
Член 129, параграф 1 от настоящия регламент
Отделно плащане за меки плодове“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2012 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 20 юни 2012 година.

Labels: 17
6